Joventut obri el termini d'inscripció per al curs 2021/2022 del programa de participació juvenil Corresponsals
16 junio 2021

![Imagen 1](/media/caccvooh/c1-corresponsales.jpg)

La Regidoria de Joventut i Infància de l'Ajuntament de Sagunt obri el termini d'inscripció per a jóvens que vulguen prendre part en les activitats del programa de participació juvenil Corresponsals. Les inscripcions ja estan obertes i els i les adolescents que tinguen interés en això podran apuntar-se a través de la pàgina web municipal al llarg de tot el mes de juny, fins el pròxim dia 30.

  

El projecte va dirigit a jóvens de 14 a 17 anys (any de naixement entre 2004 i 2007), estudiants de Tercer ESO a Segon de Batxillerat o Cicles Formatius de Grau Mitjà de centres educatius del municipi, i té com a objectiu principal fomentar la participació de la població juvenil de Sagunt en aquells temes que més els interessen i afecten, a més d'intentar empoderar-los perquè desenvolupen iniciatives i accions.

  

La inscripció és gratuïta i ha de formalitzar-se en línia abans del 30 de juny a través del següent enllaç: https://aytosagunto.apuntate.online/pio/ En la primera quinzena de juliol se celebrarà una sessió grupal en la qual s'explicarà a les famílies i menors les característiques del programa, al mateix temps que es resoldran els possibles dubtes. Al setembre arrancaran les activitats previstes en el projecte.

  

Durant el desenvolupament del mateix les corresponsalies es dividixen en grans equips de treball. Un primer grup està format per alumnat actiu sensibilitzat amb temes socials com la diversitat sexual, el medi ambient o la igualtat. Després de rebre la formació oportuna posen en marxa accions en el municipi i en els seus respectius centres educatius. Són a més un punt d'informació en els seus col·legis i instituts en relació amb les activitats i iniciatives del Casal Jove.

  

Un segon grup el formen jóvens que volen desenvolupar iniciatives d'oci juvenil alternatiu. Així, s'encarreguen d'organitzar i dinamitzar activitats que, davall la marca Lluna Plena, es vinculen a l'oci de la seua generació: tornejos de videojocs, tallers, batalles de galls, concerts, escape room, entre altres iniciatives.

  

Un altre dels grups és el de corresponsals voluntaris, la missió dels quals és assistir a grans esdeveniments organitzats en el Casal Jove com Halloween, la Carrera Solidària UNICEF, la Cavalcada de Reis Mags, etcètera i col·laborar en la posada en marxa i funcionament d'estos.

  

Les corresponsalies es reunixen una vegada per setmana al llarg del curs i realitzen, a més, trobades, convivències i excursions. Es tracta, en definitiva, d'un projecte lúdic i formatiu que afavorix la participació de la joventut de Sagunt i el Port de Sagunt.

  

Per a la difusió de la campanya d'enguany, el departament de Joventut i Infància compta amb la col·laboració desinteressada de Sergio Jurado, influencer reconegut i antic corresponsal, que ha volgut compartir la seua experiència positiva en el projecte amb els corresponsals actuals i ha elaborat el vídeo de promoció.

El grup de Corresponsals, actualment format per 40 jóvens, és un dels grups de participació juvenil més veterans de la Regidoria de Joventut i Infància. El seu origen es remunta a principis dels anys 2000 i des de llavors ha anat creixent en número, diversitat, activitats i funcions.

  

![Imagen sin texto alternativo.](/media/pihj3a4t/c2-cartel-corresponsales.jpg)  
  
  

  

*   [](http://www.facebook.com/sharer.php?u=https://aytosagunto.es/es/actualidad/joventut-obri-el-termini-d-inscripcio-per-al-curs-2021-2022-del-programa-de-participacio-juvenil-corresponsals/ "Facebook")
*   [](http://twitter.com/share?url=https://aytosagunto.es/es/actualidad/joventut-obri-el-termini-d-inscripcio-per-al-curs-2021-2022-del-programa-de-participacio-juvenil-corresponsals/ "Twitter")
*   [](https://www.linkedin.com/shareArticle?url=https://aytosagunto.es/es/actualidad/joventut-obri-el-termini-d-inscripcio-per-al-curs-2021-2022-del-programa-de-participacio-juvenil-corresponsals/ "Linked In")
*   [](mailto:?body=https://aytosagunto.es/es/actualidad/joventut-obri-el-termini-d-inscripcio-per-al-curs-2021-2022-del-programa-de-participacio-juvenil-corresponsals/)